UEFA Superkuboku oyunlarının siyahısı
UEFA Superkuboku — 1972-ci ildə əsası qoyulmuş hər il keçirilən futbol turniridir. Hazırda kubok uğrunda UEFA Çempionlar Liqası qalibi ilə UEFA Avropa Liqası qalibi qarşılaşır. Kubok qarşılaşması 1972-ci ildən 1999-cu ilədək UEFA Kuboklar Kubokunu qazanan komanda ilə UEFA Çempionlar Liqasını qazanan komanda arasında keçirilirdi. UEFA Superkuboku sonuncu dəfə bu formatda 1999-cu ildə — "Mançester Yunayted" və "Latsio" komandaları arasında oynanılıb: "Latsio" "Mançester Yunayted" üzərində 1:0 hesabı ilə qələbə qazanıb. Qalib 1997-ci ilədək hər iştirakçı komandanın stadionunda bir dəfə oynanılmaqla iki oyunun nəticəsinə görə müəyyənləşirdi. 1998-ci ildən neytral stadionda bir oyun keçirilir. Superkubok oyunu 1998-ci ildən 2012-ci ilədək Monakodakı "II Lui" stadionunda keçirilib. 2000-ci ildən 2010-cu ilədək turnirdə UEFA Çempionlar Liqasının qalibi ilə UEFA Kubokunun qalibi qarşılaşıb. 2010-cu ildə UEFA Kubokunun adı UEFA Avropa Liqası olaraq dəyişdirildi. 2010-cu ildən bugünədək kubok uğrunda UEFA Çempionlar Liqasının qalibi ilə UEFA Avropa Liqasının qalibi qarşılaşır. Ümumilikdə UEFA Superkubokunu 13 ölkədən 24 müxtəlif komanda qazanıb; turnir tarixinin ən müvəffəqiyyətli komandası, ümumi olaraq 5 dəfə çempionluq yaşayan İtaliyanın Milan klubudur. "Milan" həmçinin, 1989 və 1990-cı illərdə kuboku üst-üstə iki dəfə qazanaraq titulunu qoruya bilmiş yeganə klubdur. İspaniyanın "Barselona" klubu UEFA Superkubokunda ən çox iştirak etmiş (9 dəfə) və ən çox məğlub olmuş (4 dəfə) komandadır. İspaniya turnirdə qələbə sayına görə birinci yeri tutur — 16; ümumilikdə İspaniya klubları turnirdə 28 dəfə iştirak ediblər. Turnirin ilk qalibi — 1972-ci ildə Şotlandiyanın "Reyncers" komandasını iki oyunluq sistemlə keçirilən görüşdə ümumi olaraq 6-3 hesabı ilə məğlub edən Niderlandın "Ayaks" klubu olmuşdur. Sonuncu çempion — 16 avqust 2023-cü ildə "Sevilya" üzərində qələbə qazanan "Mançester Siti" komandasıdır.